ગુજરાત છેલ્લા ત્રણ વર્ષમાં ચીનના રાષ્ટ્રપતિ જિનપિંગ બાદ બીજી વાર વિશ્વ સ્તરના નેતાને આવકારવા જઇ રહ્યું છે. પીએમ શિન્ઝો આબેના સ્વાગત માટે અમદાવાદને જાણે સોળ શણગાર કરવામાં આવ્યા છે. બંને દેશના પીએમ જ્યાંથી પસાર થવાના છે એ આખા રૂટ પર મોટા હોર્ડિંગ્સ લગાવવામાં આવ્યા છે. અંગ્રેજી અને હિંદી ઉપરાંત જાપાની ભાષામાં પણ હોર્ડિંગ લગાવવામાં આવ્યા છે. રિવરફ્રન્ટ અને પુલ પર રોશની કરવામાં આવી છે. જાપાનમાં લાલ રંગને શુભ માનવામાં આવે છે, એ વાતને ધ્યાનમાં લઇ કેટલીક ઇમારતો પર લાલ રંગની રોશની કરવામાં આવી છે.